Document ID: 31999R2549

Komisijas Regula (EK) Nr. 2549/1999
(1999. gada 2. decembris)
par grozījumiem Regulā (EK) Nr. 1367/95, kas nosaka izpildes kārtību Padomes Regulai (EK) Nr. 3295/94, kurā noteikti pasākumi, kas aizliedz viltotu preču un pirātpreču laišanu brīvā apgrozībā, izvešanu, atpakaļizvešanu vai atlikšanas režīma attiecināšanu uz tām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 22. decembra Regulu (EK) Nr. 3295/94, kurā paredzēti pasākumi attiecībā uz tādu preču, kuras pārkāpj kādas intelektuālā īpašuma tiesības, ievešanu Kopienā, kā arī izvešanu un atpakaļizvešanu no Kopienas [1], un kurā grozījumi izdarīti ar Regulu (EK) Nr. 241/1999 [2],
tā kā:
(1) Lai nodrošinātu vienveidīgu veidlapu pieteikumam rīkoties, kas attiecas uz Kopienas preču zīmi, kas ir definēta Padomes 1993. gada 20. decembra Regulā (EK) Nr. 40/94 par Kopienas preču zīmi [3], kurā grozījumi ir izdarīti ar Regulu (EK) Nr. 3288/94 [4], ir jānosaka izveidošanas, izdošanas un izmantošanas nosacījumi, kas ir vajadzīgi, lai veidlapa būtu viegli pazīstama un izmantojama visā Kopienā. Tādēļ ir lietderīgi izveidot paraugu, kuram šai veidlapai ir jāatbilst.
(2) Veidlapa būtu jāsagatavo vienā no Kopienas oficiālajām valodām.
(3) Komisijas Regula (EK) Nr. 1367/95 [5] būtu atbilstīgi jāgroza.
(4) Šajā regulā paredzētie pasākumi ir saskaņā ar atzinumu, ko sniegusi Muitas kodeksa komiteja, kas ir izveidota ar Padomes 1992. gada 12. oktobra Regulu (EEK) Nr. 2913/92 par Kopienu Muitas kodeksa izveidi [6], kurā jaunākie grozījumi izdarīti ar Eiropas Parlamenta un Padomes Regulu (EK) Nr. 955/1999 [7],
IR PIEŅĒMUSI ŠO REGULU.
1. pants
Regulu (EK) Nr. 1367/95 groza šādi.
1. Virsrakstu aizstāj ar šādu:
"Komisijas 1995. gada 16. jūnija Regula (EK) Nr. 1367/95, kas nosaka izpildes kārtību Padomes Regulai (EK) Nr. 3295/94, kas nosaka pasākumus attiecībā uz tādu preču, kuras pārkāpj kādas intelektuālā īpašuma tiesības, ievešanu Kopienā, izvešanu un atpakaļizvešanu no Kopienas"
.
2. Regulas 1. pantā:"Regulas (EK) Nr. 3295/94 1. panta 2. punkta c) apakšpunktā" aizstāj ar "Regulas (EK) Nr. 3295/94 1. panta 2. punkta b) apakšpunktā".
3. Regulas 2. pantu aizstāj ar šādu:
"2. pants
Iesniedzot prasību saskaņā ar minētās regulas 3. panta 2. punkta pirmās daļas otro ievilkumu, iesniedzējam ir jāpierāda, ka viņš ir intelektuālā īpašuma tiesību subjekts saskaņā ar Pamatregulas 1. panta 2. punkta a) apakšpunktu; pierādījums ir šāds:
a) ja tiesību subjekts pieteikumu iesniedz pats:
- ja tiesības ir reģistrētas vai par tām ir iesniegts pieteikums - pierādījums par reģistrāciju attiecīgā iestādē vai par pieteikuma iesniegšanu,
- ja autortiesības, blakustiesības vai dizaina tiesības nav reģistrētas vai par tām nav iesniegts pieteikums - jebkurš autorības vai tās sākotnējā subjekta statusa pierādījums;
b) ja pieteikumu iesniedz kāda cita persona, kas ir pilnvarota izmantot vienas no Pamatregulas 1. panta 2. punkta a) apakšpunktā minētajām tiesībām, tad papildus šā panta a) apakšpunktā prasītajam pierādījumam - dokuments, uz kuru pamatojoties, persona ir pilnvarota izmantot attiecīgās tiesības;
c) ja pieteikumu iesniedz tiesību subjekta pārstāvis vai kādas citas personas pārstāvis, kas ir pilnvarota izmantot vienas no Pamatregulas 1. panta 2. punkta a) apakšpunktā minētajām tiesībām, tad papildus pierādījumiem, kas vajadzīgi saskaņā ar šā panta a) un b) apakšpunktu - pierādījums par pilnvarojumu veikt šādas darbības."
4. Ievieto šādu 2.a pantu:
"2.a pants
1. Veidlapai, kurā izklāstīta Pamatregulas 3. panta 1. punkta otrajā daļā minētā prasība, kā arī lēmumam, kas apmierina Pamatregulas 3. panta 5. punktā minēto prasības pieteikumu, jāatbilst šās regulas pielikumā esošajam paraugam.
Ja ir jāizmanto papildu lapas, kā minēts 8. punkta otrajā daļā, tās uzskata par veidlapas neatņemamu sastāvdaļu.
Veidlapu izmanto saskaņā ar Pamatregulas un šās izpildes regulas noteikumiem.
2. a) Veidlapu iespiež uz balta papīra bez mehāniskiem piemaisījumiem, kas paredzēts rakstīšanai un sver ne mazāk par 55 g/m2;
b) veidlapu izmēri ir 210 × 297 mm ar maksimālajām garuma pielaidēm 5 mm mazāk un 8 mm vairāk.
3. Neskarot 3. panta 1. punkta trešās daļas noteikumu īstenošanu, dalībvalstis iespiež vai liek iespiest veidlapas, kurās ir norādīts iespiedēja vārds un adrese vai zīme, kas ļauj to identificēt.
4. Veidlapas iespiež un aizpilda Kopienas oficiālajā valodā, ko noteikušas tās dalībvalsts kompetentās iestādes, kurā ir iesniegta prasība.
5. Izņemot gadījumu, kad veidlapu pieteikuma iesniedzējam dara pieejamu elektroniskā formā vienā vai vairākās sabiedriski pieejamās vietās, kam var tieši piekļūt no datora, prasības pieteikuma veidlapu pēc lūguma izsniedz Pamatregulas 3. panta 1. punktā minētais attiecīgais muitas dienests.
6. Veidlapas aizpilda ar mehāniskiem līdzekļiem vai salasāmā rokrakstā; pēdējā gadījumā tās aizpilda ar tinti, ar lielajiem drukātajiem burtiem. Neatkarīgi no aizpildīšanas veida veidlapās nedrīkst būt dzēsumu, labotu vārdu vai citu labojumu.
Ja veidlapu aizpilda ar datoru, to vēlāk var kopēt ar privātām iespiešanas metodēm.
7. Veidlapai ir divi eksemplāri:
- viens eksemplārs, apzīmēts ar 1. numuru, dalībvalstij, kurai prasība ir iesniegta,
- viens eksemplārs, apzīmēts ar 2. numuru, Kopienas preču zīmes īpašniekam.
8. Iesniedzējs aizpilda veidlapas 1. līdz 9. aili, paraksta abus eksemplārus un tiem pievieno pamatojumu un citas Pamatregulas 3. panta 2. punktā minētās attiecīgās ziņas.
Ja veidlapas 4. aile nav pietiekami liela, iesniedzējs var papildu lappusēs sniegt citus datus, lai palīdzētu identificēt preces. Šajā gadījumā iesniedzējs veidlapas 4. ailē paredzētajā vietā norāda izmantoto papildu lappušu skaitu.
9. Pienācīgi aizpildītu un parakstītu veidlapu kopā ar izvilkumiem, kuru skaits atbilst veidlapas 8. ailē norādīto dalībvalstu skaitam, kā arī ar 8. punktā minētajiem pierādījumiem un ziņām iesniedz Pamatregulas 3. panta 1. punktā minētajam attiecīgajam muitas dienestam.
10. Ja Pamatregulas 3. panta 1. punktā minētais attiecīgais muitas dienests atbalsta pieteikumu rīkoties, tas norāda lēmuma spēkā esamības pēdējo datumu un pievieno parakstu un zīmogu. Kopienas preču zīmes īpašnieka eksemplāru, kā arī apstiprinātos izvilkumus pēc tam atdod atpakaļ iesniedzējam.
Ja Pamatregulas 3. panta 1. punktā minētais attiecīgais muitas dienests noraida pieprasījumu palīdzēt, tas norāda ne vien atteikuma iemeslus, bet arī sīkus datus, kā sazināties ar iestādi, kurā var lēmumu pārsūdzēt, un pievieno zīmogu un parakstu. Kopienas preču zīmes īpašnieka eksemplāru pēc tam atdod atpakaļ ieinteresētajai pusei.
Visos gadījumos veidlapas eksemplāru dalībvalstij, kurā ir iesniegta prasība, patur un saglabā lietās vismaz divus gadus pēc izdošanas dienas.
11. Tikai tad, ja izvilkums no lēmuma, kas apmierina pieteikumu, ir adresēts dalībvalstij(-īm), kur iesniedzējs ir pieprasījis veikt darbības saskaņā ar 5. panta 2. punkta otrās daļas otro teikumu, dalībvalsts, kas saņem šo izvilkumu, tūlīt aizpilda veidlapas daļu "Paziņojums par saņemšanu", norādot saņemšanas datumu, un šā izvilkuma fotokopiju atdod atpakaļ 3. ailē norādītajai attiecīgajai iestādei."
5. 5. pantu papildina ar šādu 5. punktu:
"5. Komisija Eiropas Kopienu Oficiālā Vēstneša C sērijā publicē Pamatregulas 3. panta 8. punktā minēto muitas dienestu sarakstu."
6. Šās regulas pielikuma tekstu pievieno kā pielikumu.
2. pants
Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī.
To piemēro no 1999. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 2. decembrī

Labels: 7
3
4